Tutkijan mukaan nimi kertoo ihmisen identiteetistä. Sukunimen muuttaminen voi vahvistaa omaa identiteettiä.

Sukunimi voi olla pitkä tai lyhyt. Lyhin suomalainen sukunimi on yhden kirjaimen mittainen.

Helsinkiläinen Riku Kangas vaihtoi nimensä noin kolme vuotta sitten. Hänen uusi nimensä on Riku Ö. Nimi on lyhyyden lisäksi harvinainen, sillä samannimisiä on todennäköisesti vain 13. Ö on ruotsin kielen sana, jonka merkitys on saari.

Hän kertoo, mistä nimen vaihtaminen sai alkunsa.

– Nimen vaihtamien kiehtoi minua jo noin kymmenisen vuotta sitten. Sukunimi Ö oli äidin puolella sukuani käytössä aiemmin, joten minulla oli perusteet nimen vaihtamiselle, hän painottaa.

Hän kertoo, että äidin suku on Kannuksesta, Keski-Pohjanmaalta.

– Vietin lapsuudessa paljon aikaa siellä isovanhempieni luona. Heidän sukunsa oli muuttanut nimensä jo aiempina vuosikymmeninä muotoon Kannussaari. Nimen vaihtoon vaikutti se, että perheeseemme oli tulossa lapsi. Nyt jo 2,5 puolivuotias-poika saikin nimekseen Eliel Ö, Riku Ö kertoo.

Hänellä ei ollut enää kovin vahvaa sidosta Kangas-sukunimeen.

– Olin meidän perheessä viimeinen, jolla tuo sukunimi enää oli. Nimen vaihtaminen onnistui noin neljässä kuukaudessa. Olin hankkinut Kannuksen seurakunnasta sitä varten paperit. Tilannetta helpotti itse asiassa se, että serkkuni oli tilannut jo valmiiksi samantyyppisen selvityksen, sillä hänellä oli samanlainen muutos suunnitteilla. Hän ei tosin vaihtanut nimeään, Riku Ö kertoo.

Riku Ö on saanut nimenvaihdoksensa jälkeen yhteydenottoja kaukaisilta sukulaisiltaan.

– Se tuntuu mukavalta ja olen voinut nyt perehtyä sukuni historiaan tarkemmin. Minulla oli tiedossa jo aiemmin se, että Ö oli ollut sotilassuvun nimi Ruotsin vallan aikaan, hän kertoo.

Joitakin kommelluksiakin lyhyestä nimestä on tullut.

– Olin matkalla Havaijille. Los Angelesin lentokentällä ei tahdottu ensin uskoa, että sukunimeni voi olla Ö. Minun piti passin lisäksi esitellä heille Facebook-sivuni, ennen kuin he uskoivat asian. Hieman minua ihmetytti, että jos olisin tulossa tekaistulla nimellä paikalla, olisin varmaan valinnut jonkin muun nimen kuin Ö, hän miettii.

– Myös Yhdysvaltain verkkokaupoissa asioiminen on hankalaa nimeni vuoksi, hän kertoo.

Nimen lyhyys ei tunnu enää erityiseltä hauskojen sattumusten takia.

– Vitsit eivät tunnu miltään, vaan olen pikemminkin perehtynyt nimen historiaan. Joensuussa on kuulemma saari, jonka nimi on Riku. Aion mennä sinne. Silloinhan Riku Ö olisi oikeassa paikassa, hän veistelee.

Väestörekisterikeskuksen hakupalvelun mukaan sukunimi Ö on siis yhä käytössä. Nykyisenä nimenä se on 13 henkilöllä ja entisenä nimenä 17 henkilöllä.

Tutkija: Erittäin harvinainen

– Yhden kirjaimen sukunimi on erittäin harvinainen. Tämä sukunimi Ö on sillä tavoin ymmärrettävä, että kyseessä on ruotsin kielen sana, jonka merkitys on saari, nimistöntutkija, Minna Saarelma-Paukkala arvioi Ilta-Sanomille. Hän on nimistöntutkimuksen dosentti Helsingin yliopistossa.

– Ihmisen nimi liittyy hyvin vahvasti hänen identiteettiinsä, hän korostaa.

Nimiä myös muutetaan ja se koskee sekä etunimiä että sukunimiä

– Nimiä muutetaan useimmiten siitä syystä, että haetaan oman identiteetin vahvistamista. Nimen muutos saattaa liittyä esimerkiksi oman suvun perintöön, hän kertoo.

Saarelma-Paukkala muistuttaa, että 1900-luvun alussa Suomessa ruotsinkielisiä sukunimiä muutettiin suomenkielisiksi. Nyt on havaittavissa päinvastaista suuntausta.

– Tämä suuntaus on ehkä hieman vahvistumassa. Myös sellainen suuntaus sukunimissä on havaittu, että avioituessaan pari ei otakaan jommankumman sukunimeä eikä sukunimien yhdistelmää kuten Mäkinen-Virtanen, vaan muokkaavat molemmista nimistä kokonaan uuden nimen kuten Virtamäki, hän kertoo.

– Etunimissä näyttäisi olevan sellainen ilmiö, että jotkut vanhemmat hakevat mahdollisimman erikoista nimeä lapselleen, Saarelma-Paukkala sanoo.

Aiheesta kertoi aiemmin Turun Sanomat.